Sofie Carsten Nielsen (RV), 2022-03-29:
Men nu nævnte ordføreren selv kommunerne, og måske skulle vi have kaldt det her for noget meget mere kedeligt, for i kommunerne har de § 17, stk. 4-udvalg, og det er jo kommunale borgerting, som socialdemokratiske og konservative borgmestre og Venstreborgmestre er helt glade for og har taget til sig over de sidste to valgperioder og virkelig dyrker.
Her inviterer man borgere i kommunen til at komme ind at diskutere en række problemstillinger hen over et år eller et halvt – nogle gange flere – og nedsætter et § 17, stk. 4-udvalg.
Så hvis vi nu fremlægger det på den måde, kunne det være, at det kunne finde mere opbakning heromkring, for kommunerne er jo faktisk her foran Folketinget – igen – i forhold til en række konkrete ting.
Jeg tror, at det måske kunne være en af måderne, vi kunne arbejde videre med det på.
Tak, og også tak for de gode indlæg.
Jeg hørte dem herovre, hvor jeg lige blev forstyrret, men jeg var med og hørte dem.
Nu har vi jo debatteret oprettelsen af center for demokratiudvikling, men det ligger i tæt forlængelse af det her forslag fra hr. Uffe Elbæk og mig om at oprette et borgerting i Danmark, samle 100 tilfældigt, men repræsentativt udvalgte borgere og give mulighed for at diskutere forskellige emner, nedsætte nogle borgersamlinger om aktuelle spørgsmål, som de finder interessante, og så forpligte Folketinget til at drøfte de anbefalinger, som både borgersamlinger og borgerting kommer frem til.
Som hr. Uffe Elbæk allerede har været inde på, er der andre lande, der har rigtig gode erfaringer med at involvere borgere mere i den politiske proces, og jeg synes, at debatten tidligere også bar præg af den her nysgerrighed, en rimelig stor åbenhed over for at tænke nyt og et oprigtigt ønske bredt i Folketinget om at prioritere borgerinddragelse og demokratiudvikling i de politiske processer mere.
Så her er et forsøg på at prøve det af mere konkret.
Vi fik jo prøvet os frem med klimaborgertinget, og det skal vi bygge videre på, men vi har jo også taget højde for at lære af det, der ikke virkede, i det her forslag, for det var for uforpligtende.
Vi er nødt til at eksperimentere lidt med formerne, også når vi ikke synes, at den sidder lige i skabet, for hvis ikke vi forsøger at involvere flere, tørrer demokratiet ind.
Og når verden så udvikler sig og man debatterer i andre fora, skal vi også forsøge at bryde det op og involvere folk, for ellers bliver det, som jeg tror Socialdemokraternes ordfører i den tidligere debat sagde, de her forskellige bobler, hvor vi ikke møder hinanden.
Indimellem kan det være godt at være lidt bagud, det er ikke altid, men nu kan vi lære af de dårlige erfaringer, de har gjort sig andre steder, hvor de har været foran på det her område.
Det må ikke blive en skinmanøvre.
Det er virkelig læren her, at det ikke må blive sådan noget, hvor man stikker folk blår i øjnene og siger: Se, det er et fint lille borgerting her.
Det er absolut ikke intentionen, og det synes jeg vi har taget højde for.
Venstres ordfører er gået for nu, og respekt for at hente børn og andre ting, og han sagde, at det er let at råbe os her i Folketinget op, det er let at få adgang, man kan sende en mail, man kan stille et borgerforslag, hvis man kan få 50.000 underskrifter, men det er jo ikke det, det handler om.
For det er jo ikke bare et spørgsmål om at råbe nogen op, det er også et spørgsmål om at komme i dialog i sådan et ting, hvor man er nødt til at få netop det, som Kristendemokraternes ordfører tidligere kaldte et helhedssyn, altså at se på hvad det er for nogle prioriteter, hvad det er for nogle hensyn, man er nødt til at tage for at få tingene til at gå op.
Det er ikke alene det at kunne råbe en politiker op i en enkeltsag.
Bare se, hvad der sker, når det ikke findes.
Så vi skal værne om demokratiet, men vi skal også udvikle demokratiet, og det er det, det her forslag er et bud på.
Vi støtter selvfølgelig forslaget, og det samme gør Enhedslisten, som jeg skal hilse fra igen.